讀晦翁遺文悽愴有作
作者：孫應時
朝代：宋

paragraphs: 先生千載人，浩氣隘穹壤。
早薄聲利交，超然傲塵鞅。
飲酒讀離騷，追游必豪爽。
風月飽高吟，雲泉擅奇賞。
切骨痛國讎，嚼齒憤奸黨。
縱談天下事，一一如指掌。
歛意師聖賢，精心玩圖象。
全體極渾涵，靈根妙充養。
昭昭陳軌轍，坦坦闢榛莽。
陶鎔就醇粹，鞭策收勉强。
瞿聃息遁辭，關雒大遺響。
師道屹尊嚴，人材興倜儻。
宸綸歎廉靖，朝蹟惎忠讜。
康廬委符竹，越絕畀英簜。
芻牧活饑惸，天日快幽枉。
命義信行藏，風標何骯髒。
晚來侍細旃，時益異疇曩。
孤蹤反山林，百怪幻夔魍。
先生一澹然，幾微寧怏怏。
冬曦暖袍屨，秋風颯几杖。
尚可淑後來，何言遂長往。
暌離思遠道，殷勤媿殊奬。
常懷訂羣疑，忍獨拜遺像。
感舊日蕭瑟，出門增惝怳。
一致無古今，萬世均俯仰。
微言在遺墨，沒齒抱遐想。
末路誠刺促，中扃故弘敞。
惟善不可誣，惟惡不可長。
百年非所知，常如侍函丈。
題詩自激昂，山川悲莽蒼。